พาณิชย์ส่ง16ชุดตรวจราคาสินค้า
พาณิชย์ ส่ง 16 หน่วยไล่ตรวจพ่อค้าฉวยโอกาสขึ้นราคาสินค้าช่วงสงกรานต์
18 ส.ค. 2554

พาณิชย์ ส่ง 16 หน่วยไล่ตรวจพ่อค้าฉวยโอกาสขึ้นราคาสินค้าช่วงสงกรานต์ 
นางพรทิวา นาคาศัย รมว.พาณิชย์ เปิดเผยภายหลังได้ออกตรวจสอบราคาสินค้าที่สถานีขนส่งหมอชิต 2 ว่า ได้สั่งการให้กรมการค้าภายในทุกจังหวัดประชาสัมพันธ์ ให้ผู้ประกอบการจำหน่ายอาหารและเครื่องดื่ม ผู้จำหน่ายสินค้าอุปโภคบริโภคตามสถานีขนส่ง และสถานีรถไฟ ต้องติดป้ายแสดงสินค้าและค่าบริการ เพื่อป้องกันการฉวยโอกาสจำหน่ายสินค้าสูงเกินควรในช่วงเทศกาลสงกรานต์ โดยได้ส่งสายตรวจของกรมการค้าภายใน 16 ชุด ออกตรวจสอบราคาสินค้าในพื้นที่ต่างๆ โดยเฉพาะตามสถานีขนส่งและสถานีรถไฟ พื้นที่ท่องเที่ยว รวมถึงในพื้นที่ภาคใต้ที่ประสบอุทกภัย
สำหรับกระทรวงพาณิชย์ได้ขอความร่วมมือให้ผู้ประกอบการปฏิบัติตามกฎหมายว่าด้วยราคาสินค้าและบริการ โดยให้แสดงราคาสินค้าและบริการ โดยเขียน/พิมพ์/ทำให้ปรากฏบนกระดาษ แผ่นไม้หรือวัตถุอื่น, แสดงราคาไว้ที่สินค้า สถานที่บริการหรือบริเวณใกล้เคียง หากสภาพสินค้าไม่สามารถแสดงได้ ให้ทำบัญชีแสดงไว้ในที่เปิดเผย ผู้บริโภคสามารถดูได้, ต้องเป็นราคาต่อหน่วย ตัวเลขภาษาอะไรก็ได้ แต่ต้องมีตัวเลขอารบิกด้วย โดยแสดงให้ชัดเจน เปิดเผย อ่านได้ง่าย ส่วนข้อความรายการต้องเป็นภาษาไทย แต่มีภาษาอื่นด้วย, กรณีเรียกเก็บค่าใช้จ่ายอื่นๆ นอกเหนือจากราคาสินค้าหรือบริการแล้ว ต้องแสดงให้ชัดเจนและครบถ้วน ควบคู่กับราคาจำหน่ายหรือบริการนั้นๆ และการแสดงราคาจำหน่ายปลีกสินค้าหรือบริการที่ให้บริการ ต้องแสดงราคาให้ตรงกับราคาที่จำหน่ายหรือค่าบริการที่ให้บริการ เว้นแต่จะเป็นการจำหน่ายหรือบริการแก่ผู้ซื้อต่ำกว่าราคาที่แสดง
สสสสการมาตรวจสอบที่สถานีขนส่งหมอชิต 2 พบว่าราคาสินค้าอยู่ในราคาที่กำหนด ทั้งอาหาร เครื่องดื่ม และการบริการต่างๆ ก็พบการติดป้ายราคาสินค้าทุกประเภท และแสดงราคาอาหารและเครื่องดื่ม
“ทุกร้านค้าควรมีการติดป้ายราคาไว้ เพื่อแสดงให้ประชาชนทราบ เท่าที่ได้ตรวจสอบมา ก็พบมีการติดป้ายราคาที่ร้านที่ขายอาหาร และเครื่องดื่ม ก็ขอความร่วมมือร้านค้าทุกจังหวัดแสดงป้ายราคาสินค้าด้วย เพื่อช่วยลดการเอารัดเอาเปรียบประชาชน" นางพรทิวา กล่าว
อย่างไรก็ตาม เนื่องจากช่วงนี้อยู่ในช่วงที่ประชาชนเดินทางและจับจ่ายใช้สอยเป็นจำนวนมาก ซึ่งหากมีการกระทำเอาเปรียบประชาชนให้ลงโทษขั้นสูงสุด จำคุกไม่เกิน 7 ปี ปรับไม่เกิน 1 แสน 4 หมื่นบาท หรือทั้งจำทั้งปรับ หากประชาชนพบการเอาเปรียบผู้บริโภคสามารถแจ้งได้ที่สายด่วนกรมการค้าภายใน 1569 ซึ่งยังไม่พบการร้องเรียนในการขายสินค้าเกินราคาแต่อย่างใด
นายวุฒิชาติ กัลยาณมิตร กรรมการผู้จัดการใหญ่ บริษัท ขนส่ง หรือ บ.ข.ส. กล่าวถึงการให้บริการรถโดยสารประจำทางว่า สถานการณ์ช่วงเช้าที่ผ่านมายังหนาแน่นในรถสายสั้น แต่คาดว่าช่วงบ่ายจะกลับเข้าสู่ภาวะปกติ 
นอกจากนี้ ยังได้รับรายงานเรื่องการจำหน่ายตั๋วเกินราคาของ บริษัท รถร่วม บ.ข.ส. 23 แห่ง โดยมีการบันทึกรายละเอียด และเตรียมดำเนินการปรับเงินบริษัทที่จำหน่ายตั๋วเกินราคา หลังเทศกาลสงกรานต์ โดยประชาชนที่ถูกเอารัดเอาเปรียบจากการจำหน่ายตั๋วเกินราคา สามารถแจ้งได้ที่ศูนย์ร้องเรียน พร้อมนำตั๋วโดยสารมาเป็นหลักฐาน เพื่อรับเงินส่วนต่างคืน
ทั้งนี้ ยังชี้แจงถึงกรณีราคาตั๋วโดยสารในส่วนของรถเสริมที่วิ่งเฉพาะต้นทางถึงปลายทาง ด้วยว่า ผู้โดยสารจะต้องจ่ายค่าโดยสารเต็มราคาแม้จะลงรถระหว่างทาง และไม่มีการเก็บค่าโดยสารเกินราคาด้วย